SA diplomaat in ongeluk in Oslo: Noorweë se versoekDie Noorweegse vlag. Foto: http://aremobility.com/ Die diplomaat, in sy 50’s, het glo Sondag kort ná middernag onder die invloed van alkohol bestuur toe hy teen ŉ ander motor gebots het. ŉ Paramedikus (29) is ernstig beseer in die botsing. Volgens die polisie in Oslo was hulle onderweg om die diplomaat se motor van die pad af te trek weens die manier waarop hy bestuur het. Die diplomaat het toe glo skielik weggejaag waarna hy teen die paramedikus se motor gebots het. ’n Polisiewoordvoerder het gesê die bestuurder van die motor het gelyk of hy onder die invloed van alkohol was. Beamptes van die ambassade wat by die ongelukstoneel opgedaag het, het egter geweier dat ’n blaastoets gedoen word, met verwysing na diplomatieke immuniteit. Hilde Steinfeld, die Noorweegse departement van buitelandse sake se woordvoerder, het aan ANA gesê dat die departement Suid-Afrika se ambassadeur, Queen Anne Zondo, gedaag het om voor hulle te verskyn. ŉ Amptelike versoek is ook aan Suid-Afrika gerig om afstand te doen van die diplomaat se diplomatieke immuniteit sodat hy ondervra kan word en die saak wettig in Noorweë afgehandel kan word. Ane Lunde, ook ŉ woordvoerder van die departement, het vroeër aan Oslo se Aftenposten-koerant gesê: “Ons beskou die voorval in ŉ ernstige lig. Daar word van buitelandse diplomate verwag om Noorweegse wette te gehoorsaam al het hulle diplomatieke immuniteit. Bestuur onder die invloed van alkohol is ŉ baie ernstige oortreding.” Nelson Kgwete, woordvoerder van Suid-Afrika se departement van internasionale betrekkinge en samewerking, het Woensdag gesê die departement se regskenners oorweeg Noorweë se versoek. Dit is egter nie duidelik of die diplomaat in Noorweë aangekla sal word nie. Tom Wheeler, ŉ voormalige Suid-Afrikaanse ambassadeur en diplomatieke kommentator, het gesê hy dink nie die diplomaat sal in Noorweë vervolg word nie. Hy het gesê dit is moontlik dat die diplomaat na Suid-Afrika herroep en hier gestraf sal word, moontlik deur van diplomatieke diens verwyder te word.